Diari Oficial de la Generalitat Valenciana


Sumari del DOGV 9944, del 25-09-2024 (2024/9552)

RESOLUCIÓ de 13 de setembre de 2024, del director general, per la qual es convoca per a l'exercici 2024 el programa de subvencions destinades a la contractació de persones desocupades per ajuntaments de menys de 2.000 habitants i mancomunitats de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9944

Data del DOGV
:   25-09-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/9552

CVE
:   KCMZ-A-8154-3894

Data del document
:   13-09-2024

Organisme emissor
:   Labora Servei Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * ajuda pública
    * administració local
    * ajuda a l'ocupació

En el *Diari Oficial de la Generalitat Valenciana*  de 18 de juny de 2024 es va publicar l'Orde 13/2024, de 13 de juny, de la Conselleria d'Educació, Universitats i Ocupació, per la qual s'establixen les bases reguladores de les subvencions per a la contractació de persones desocupades per entitats locals de la Comunitat Valenciana, d'ara en avant Orde de bases.

L'article 8 de l'Orde de bases establix que cada convocatòria podrà delimitar, entre altres aspectes, la tipologia específica de les entitats beneficiàries, l'àmbit funcional de les actuacions que hauran d'executar-se i l'àmbit geogràfic específic d'actuació.

En aplicació d'esta previsió, el 18 de juliol de 2024 es va publicar en el *Diari Oficial de la Generalitat Valenciana* la Resolució d'11 de juliol de 2024, del director general de Labora Servici Valencià d'Ocupació i Formació, per la qual es convoquen per a l'exercici 2024 les subvencions destinades a la contractació de persones desocupades per entitats locals de la Comunitat Valenciana, per a la realització d'accions previstes en plans o procediments d'emergències en l'àmbit forestal, dirigida, dins d'aquells amb superfície classificada com d'alt risc d'incendi forestal, als ajuntaments amb menor població. Atesa la limitació pressupostària, i a fi d'estendre la capil·laritat d'esta tipologia de programes d'ocupació a tot el territori de la Comunitat Valenciana, es van excloure estos ajuntaments com a beneficiaris del programa dirigit a la contractació de menors de trenta anys per entitats locals de la Comunitat Valenciana.

En l'actualitat, amb la disponibilitat addicional de recursos econòmics, es considera convenient convocar un nou programa d'ocupació dirigida a aquells ajuntaments amb menor població (fins a 2.000 habitants, segons les últimes xifres oficials de població dels municipis espanyols: revisió del padró municipal), contribuint així a dotar-los de recursos i afavorir l'arrelament poblacional i la dinamització social i econòmica del seu entorn. Així mateix, esta convocatòria inclou com a beneficiàries les mancomunitats, excloses dels programes ja esmentats.

Estes subvencions són compatibles amb el mercat comú i no estan subjectes a comunicació o notificació a la Comissió Europea, en no resultar d'aplicació el que s'establix en l'article 107.1 del Tractat de funcionament de la Unió Europea per estar destinades a entitats públiques per a la contractació d'aturats, a fi que incrementen la seua ocupabilitat mitjançant l'adquisició d'experiència laboral i, per tant, no poden afectar els intercanvis comercials perquè no falsegen ni amenacen falsejar la competència.

En virtut del que s’ha exposat i de conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions,

RESOLC

*Primer. Convocatòria*

1. Convocar per a l'exercici 2024, a l'empara de l'Orde 13/2024, de 13 de juny, de la Conselleria d'Educació, Universitats i Ocupació, per la qual s'establixen les bases reguladores de les subvencions per a la contractació de persones desocupades per entitats locals de la Comunitat Valenciana, les subvencions destinades a la contractació de persones desocupades per les entitats locals de la Comunitat Valenciana consignades en el resolc tercer.

2. Estes subvencions es finançaran amb càrrec al capítol 4, codi de línia S0282, «Ocupació pública i desenrotllament local», del subprograma 322.C01, Foment d'ocupació, per un import global màxim de 26.971.371 euros, fons procedents del Servici Públic d'Ocupació Estatal, amb la següent distribució, que té caràcter estimatiu:

a) Ajuntaments: 9.125.236,80 euros.

b) Mancomunitats: 1.745.431,20 euros.

3. La dotació d'esta convocatòria podrà incrementar-se si concorre algun dels supòsits previstos en l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat. En tot cas, este increment queda condicionat a la declaració de disponibilitat del crèdit, que haurà de ser publicada en el *Diari Oficial de la Generalitat Valenciana*. Esta publicitat no implicarà l'obertura de termini per a presentar noves sol·licituds ni l'inici de nou còmput de termini per a resoldre.

*Segon. Objecte i àmbit*

1. Esta convocatòria té per objecte la concessió de subvencions destinades a la contractació de persones desocupades per part d'ajuntaments i mancomunitats de la Comunitat Valenciana, amb la finalitat que incrementen la seua ocupabilitat mitjançant l'adquisició d'experiència laboral.

2. L'import de la subvenció permetrà finançar almenys dos contractes, el cost estimat dels quals ascendix a 30.621,60 euros.

*Tercer. Entitats beneficiàries*

1. En aplicació de l'article 8.3.a de l'Orde de bases, podran ser beneficiaris d'este programa els ajuntaments de la Comunitat Valenciana amb una població menor de 2.000 habitants, indicats en l'annex, i per les mancomunitats de la Comunitat Valenciana, així com els seus organismes autònoms i entitats dependents o vinculades.

2. No podran ser beneficiàries les entitats que incórreguen en alguna de les prohibicions establides en els apartats 2 i 3 de l'article 13 de la Llei 38/2003, de 17 de novembre, general de subvencions.

*Quart. Costos subvencionables*

1. La subvenció finançarà els costos salarials i la cotització a la Seguretat Social de les persones contractades.

2. Únicament s'entendrà com a cost salarial la remuneració per la prestació del servici, amb exclusió de dietes, indemnitzacions i bestretes, retribucions de vacacions no gaudides o altres percepcions no salarials.

3. No resultaran subvencionables els dies que la persona treballadora es trobe en situació d'incapacitat per malaltia o accident, o gaudint de permisos de maternitat o paternitat.

4. L'import de la subvenció concedida no determinarà el cost salarial i de Seguretat Social de les persones contractades, les retribucions de les quals es fixaran d'acord amb la normativa que legalment o convencionalment resulte d'aplicació en cada entitat beneficiària.

*Quint. Persones destinatàries finals*

1. Són destinatàries finals d'estes ajudes les persones desocupades que figuren inscrites com a demandants d'ocupació en els Espais Labora de la Generalitat, condicions que hauran de complir-se en el moment de la contractació.

2. La situació de desocupació haurà d'acreditar-se, almenys, des del dia immediatament anterior al de l'inici de la relació laboral subvencionada.

3. No es considerarà complit el requisit d'inscripció si esta es produïx el mateix dia en què s'inicia la relació laboral subvencionada.

*Sext. Procediment de selecció de les persones treballadores*

1. Per a la selecció de les persones treballadores s'aplicarà el procediment següent:

a) La Direcció General de Labora Servici Valencià d'Ocupació i Formació dictarà una resolució en la qual s'establiran els criteris de selecció, que serà publicada en el corresponent programa, dins de l'apartat de subvencions 2024 per a entitats locals del web de Labora.

b) Després de la publicació dels imports assignats per l'òrgan col·legiat previst en l'article onze i sense necessitat que haja sigut notificada la resolució de concessió, les entitats beneficiàries presentaran oferta d'ocupació a l’Espai Labora, el qual, aplicant entre les persones que complisquen les condicions per a ser destinatàries els criteris de selecció arreplegats en la resolució esmentada en el punt anterior, els facilitarà la relació prioritzada de persones seleccionades.

c) L'entitat beneficiària contractarà les persones seleccionades, amb comprovació prèvia que posseïxen els requisits establits en el resolc quint, segons la seua orde de prelació, en el número que els permeta la subvenció concedida.

2. La resolució i els imports assignats mencionats en el punt anterior es publicaran de manera simultània en el corresponent programa, dins de l'apartat de subvencions 2024 per a entitats locals del web de Labora.

*Sèptim. Condicions de les contractacions*

1. Amb la subvenció concedida, les entitats beneficiàries efectuaran contractacions que hauran de respectar les condicions següents:

a) Sota la modalitat de contracte vinculat a programes d'activació per a l'ocupació, les contractacions hauran de tindre una duració almenys de sis mesos.

b) Els contractes se subvencionaran fins al 30 de juny 2025, data en què finalitzarà el període subvencionable.

c) Els contractes seran de jornada completa; no obstant això, s'admetrà una jornada parcial d'almenys el 50 % de la jornada ordinària en els següents casos:

1) Persones amb un grau de discapacitat intel·lectual o malaltia mental reconegut igual o superior al 33 % o amb un grau de discapacitat física o sensorial reconegut igual o superior al 65 %. S'entendrà acreditada una discapacitat intel·lectual o malaltia mental igual o superior al 33 % en els casos d'incapacitat permanent total o absoluta en què concórrega una discapacitat de caràcter psíquic o malaltia mental i en els casos de pluridiscapacitat psíquica i física o sensorial igual o superior al 33 %, així com en el cas de persones amb malaltia o trastorn mental diagnosticat pels centres públics de salut mental.

2) Una vegada iniciat el contracte, per reducció legal de la jornada (inclosa la derivada de riscos laborals), d'obligat compliment per a l'entitat ocupadora.

d) Les contractacions no podran servir per a cobrir vacants de llocs de treball de l'entitat que s'emmarquen en l'àmbit de les ofertes públiques d'ocupació, regulades en el text refós de la Llei de l'Estatut Bàsic de l'Empleat públic, aprovat per Reial decret legislatiu 5/2015, de 30 d'octubre.

e) Els contractes hauran d'iniciar-se en 2024, excepte en els supòsits de substitució a què fa referència el resolc octau.

2. Les entitats beneficiàries podran ampliar amb els seus propis recursos la duració dels contractes subvencionats, amb les limitacions que impose la normativa laboral aplicable.

*Octau. Supòsits de substitució de les persones contractades*

1. S'admetrà la substitució si l'extinció de la relació laboral respon a la voluntat de la persona treballadora, a la seua discapacitat sobrevinguda, mort o acomiadament disciplinari no declarat improcedent; així mateix, serà admissible la substitució de la persona contractada durant el temps en què esta es trobe en situació d'incapacitat temporal, maternitat o paternitat. No s'admetrà la substitució per la no-superació del període de prova, si bé es liquidarà a l'entitat l'import corresponent al període de temps treballat. Les substitucions es realitzaran seguint la relació prioritzada per l’Espai Labora. En absència de persones disponibles, es repetirà el procés amb els criteris d'ocupació o titulació de l'oferta original. Estos criteris només podran modificar-se si no hi haguera persones disponibles.

2. L'entitat beneficiària comunicarà la substitució en el termini de 10 dies hàbils comptador des de l'inici del contracte de la persona substituta, aportant per a això el model normalitzat corresponent i la documentació de la persona substituta relativa als punts c, d, e, f i b (només en el cas que siga procedent d'un nou procés selectiu), del resolc dèsset.

*Nové. Forma i termini de presentació de sol·licituds*

1. La sol·licitud es presentarà de manera telemàtica en la seu electrònica de la Generalitat Valenciana, a través del procediment habilitat a este efecte denominat «Programa de subvencions destinades a la contractació de persones desocupades per ajuntaments de menys de 2.000 habitants i mancomunitats de la Comunitat Valenciana». En la pàgina web de Labora (<http://www.labora.gva.es/corporacions-locals-mancomunitats-diputacions/foment-de-l-ocupacio>) estarà disponible la informació sobre esta convocatòria i s'habilitarà un accés a la seu electrònica per a formular la sol·licitud. Per a això, s'haurà de disposar de firma electrònica avançada, bé amb el certificat reconegut d'entitat o certificat de representant d'entitat. Seran inadmeses aquelles sol·licituds no presentades utilitzant el procediment ací descrit.

2. El termini per a la presentació de les sol·licituds serà de quinze dies hàbils, comptador des de l'endemà de la publicació de l'extracte d'esta resolució en el *Diari Oficial de la Generalitat Valenciana*.

3. Només s'admetrà una sol·licitud per entitat local, de manera que s'inadmetrà la presentada per organismes o entitats (incloses les entitats locals menors) si l'entitat local de la qual depenen o hi estan vinculades ha presentat sol·licitud.

*Deu. Contingut de la sol·licitud*

El tràmit telemàtic de presentació de la sol·licitud permetrà que l'entitat sol·licitant:

a) Indique l'import de la subvenció sol·licitada; si no s'indica cap import, s'entendrà que l'entitat sol·licita l'import de 30.621,60 euros que garantix el resolc segon. Només serà admissible variar l'import sol·licitat inicialment mitjançant l'aportació d'un nou formulari annex que anul·larà l'anterior durant el període de presentació de sol·licituds.

b) Identifique el compte bancari en el qual Labora ha d'efectuar el pagament de la subvenció. Si es tracta d'un nou compte, l'entitat haurà d'haver-lo donat d'alta prèviament a través del tràmit telemàtic habilitat a este efecte i denominat «Procediment per a tramitar les altes i baixes de les domiciliacions bancàries» (<https://www.gva.es/va/inicio/procedimientos?id_proc=22407).>

c) Declare responsablement no estar culpable en les prohibicions per a obtindre la condició de beneficiària a què fan referència els apartats 2 i 3 de l'article 13 de la Llei 38/2003.

*Onze. Instrucció*

1. La instrucció correspondrà a les direccions territorials de Labora Servici Valencià d'Ocupació i Formació.

2. L'òrgan instructor podrà aconseguir de les entitats sol·licitants l'aportació addicional dels documents i dades aclaridores que estime necessaris per a resoldre sobre la sol·licitud presentada.

3. Examinades les sol·licituds, l'òrgan instructor emetrà informe on farà constar que les entitats beneficiàries complixen tots els requisits necessaris per a la concessió de les ajudes; l'informe inclourà, si és el cas, els motius de denegació o inadmissió de la resta de sol·licituds.

4. En la Subdirecció General d'Ocupació es constituirà un òrgan col·legiat integrat per la persona titular d'esta subdirecció o persona que designe per a la seua substitució, que la presidirà; dos vocals, i una persona que tindrà la secretaria, amb veu, però sense vot. La designació de les persones que ocupen les vocalies i la secretaria serà efectuada per la persona titular de la Direcció General d'Ocupació. L'òrgan col·legiat emetrà informe on es concrete el resultat de l'avaluació efectuada.

5. A la vista de l'informe de l'òrgan col·legiat, l'òrgan instructor formularà les propostes de concessió a l'òrgan concedent.

*Dotze. Procediment de concessió*

1. La concessió d'estes subvencions es tramitarà en règim de concurrència competitiva. Atés que l'import de la dotació permet assignar a totes les entitats locals potencialment destinatàries l'import per a finançar almenys dos contractes (el cost estimat dels quals ascendix a 30.621,60 euros), l'òrgan col·legiat prorratejarà, garantint este import, la dotació en proporció a l'atur registrat, en aplicació de l'article 10.1.b de l'Orde de bases.

2. A l'efecte del que es disposa en l'apartat anterior, es tindran en compte les estadístiques d'atur registrat corresponents al mes anterior de la data d'esta resolució de convocatòria.

3. La resolució de possibles empats s'efectuarà en funció de la pitjor evolució de l'atur registrat en cada municipi. A este efecte, la comparativa es remuntarà als mesos precedents a l'indicat en l'apartat anterior que resulte necessari fins a desfer l'empat.

4. En cap cas, l'import proposat podrà superar la quantia de l'ajuda sol·licitada.

*Tretze. Resolució i recursos*

1. La competència per a resoldre les sol·licituds presentades correspon per delegació a la Direcció General d'Ocupació i Formació.

2. La resolució de concessió determinarà la quantia concedida i incorporarà les condicions, obligacions i determinacions accessòries a què haja de subjectar-se l'entitat beneficiària.

3. El termini per a resoldre i notificar les resolucions procedents serà de sis mesos, comptador a partir de l'endemà de publicació de la present convocatòria. Transcorregut este termini sense que s'haja dictat resolució expressa, la sol·licitud podrà entendre's desestimada per silenci administratiu.

4. La resolució posarà fi a la via administrativa i, contra esta, podrà interposar-se un recurs potestatiu de reposició davant el mateix òrgan en el termini d'un mes a partir de l'endemà de la seua notificació, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o recurs contenciós administratiu en el termini de dos mesos davant el corresponent jutjat contenciós administratiu de la Comunitat Valenciana, de conformitat amb els articles 8 i 46 de la Llei 29/1998 de 13 de juliol, reguladora de la jurisdicció contenciós administrativa.

*Catorze. Mitjà de notificació*

La notificació de les resolucions i actes de tràmit es practicarà a través de la seu electrònica de la Generalitat ([https://sede.gva.es](https://sede.gva.es/)). Per a això, s'haurà de disposar de firma electrònica avançada, bé amb el certificat reconegut d'entitat o certificat de representant d'entitat. Amb esta finalitat, remetrà un avís a l'adreça de correu electrònic que figure en l'expedient, on s'informarà de la posada a la disposició d'una notificació en l’esmentada seu electrònica. La falta de pràctica de l'avís no impedirà que la notificació siga considerada plenament vàlida.

*Quinze. Pagament anticipat*

1. Amb justificació prèvia de l'inici dels contractes, podrà anticipar-se el pagament de fins al 70 per cent de la subvenció concedida.

2. El percentatge es modularà en funció de les contractacions justificades.

*Setze. Requisits per als pagaments*

1. El pagament de la subvenció, tant l'anticipat com el derivat de la comprovació del compte justificatiu, requerirà que el beneficiari complisca els requisits següents:

a) Es trobe al corrent en el compliment de les seues obligacions tributàries i amb la Seguretat Social i no siga deutor per resolució de procedència de reintegrament.

b) Es trobe al corrent en el compliment de l'obligació de rendició dels seus comptes anuals a la Sindicatura de Comptes .

2. A l'efecte del que es disposa en l'apartat anterior, el beneficiari haurà d'aportar una declaració responsable relativa a l'article 34.5 de la Llei general de subvencions; per la seua part, l'òrgan gestor comprovarà el compliment de l'obligació de rendició de comptes anuals.

3. Si en la fase de liquidació final de la subvenció, l'entitat no es troba al corrent del que es disposa en l'apartat 1, l'òrgan instructor serà requerit perquè, en el termini de 10 dies, esmene l'incompliment. La falta d'esmena determinarà la pèrdua del dret de cobrament de la subvenció que quedarà pendent de liquidar.

*Dèsset. Justificació d'inici dels contractes.*

1. La documentació d'inici del projecte es justificarà en el termini d'un mes a partir de la data de contractació de les persones treballadores.

2. L'inici, que inclourà la presentació d'un formulari telemàtic amb les dades de les persones contractades, es justificarà davant la Direcció Territorial de Labora Servici Valencià d'Ocupació i Formació, mitjançant la presentació de la següent documentació:

a) Relació de persones contractades, amb la identificació del codi comptable corresponent a la subvenció concedida.

b) Llista de persones desocupades remés per l’Espai Labora.

c) Contractes de treball i la seua comunicació a Labora Servici Valencià d'Ocupació i Formació a través de l'aplicació Contrat@ (modalitat «Contractes vinculats a programes de polítiques actives d'ocupació», amb el codi de contracte 405).

d) Informació a les persones treballadores contractades sobre la procedència del finançament del programa.

e) Justificant de l'emplenament del formulari inicial d'indicadors per la persona contractada.

f) La documentació requerida per al pagament, a la qual fa referència el resolc anterior.

*Díhuit. Justificació de la subvenció*

1. En el termini de dos mesos des de la finalització del període subvencionat dels contractes, i amb independència que hi haguera contractes encara vigents, l'entitat beneficiària haurà de justificar la subvenció concedida davant la Direcció Territorial de Labora Servici Valencià d'Ocupació i Formació. Per a això, en aplicació del que s'establix en la disposició addicional quarta de l'Orde de bases, presentarà un compte justificatiu que contindrà la documentació següent:

a) Certificat de gasto final en el qual el secretari/secretària o interventor/interventora de la corporació local o òrgan corresponent de les seues entitats dependents o vinculades, certificarà el pagament efectiu dels gastos justificats. Si, en presentar el compte justificatiu, existiren cotitzacions i pagaments a compte d'IRPF pendents de pagament per no haver vençut el termini per a això, s'indicarà tal circumstància en el certificat, adjuntant-se un certificat acreditatiu del seu pagament en el termini d'un mes, a comptar des de la data de la seua presentació davant l'Administració competent.

b) Si és el cas, justificant del reintegrament dels fons no utilitzats. En efectuar l'ingrés haurà d'identificar-se l'entitat beneficiària i el número d'expedient afectat.

c) Certificat del secretari/secretària o interventor/interventora de la corporació local o òrgan corresponent de les seues entitats dependents o vinculades relatiu a altres ingressos o subvencions que hagen finançat l'activitat subvencionada, amb indicació del concepte, import i procedència.

d) Relació de persones contractades, amb el detall dels costos salarials i de Seguretat Social, per al qual s'haurà d’aportar la documentació que s’indica a continuació:

e) Nòmines de les persones treballadores.

f) Relació nominal de treballadors (RNT).

g) Justificació de la publicitat del finançament de la subvenció (cartells, fullets, premsa, publicació, etc.).

h) La documentació requerida per al pagament, a la qual fa referència el resolc quinze.

i) Informe final de l'actuació realitzada, en model normalitzat i, almenys, dos fotografies d'esta.

j) IDC (informe de dades de cotització)

2. El beneficiari haurà de conservar durant cinc anys la documentació justificativa i el resum anual de retencions i ingressos a compte sobre rendiments del treball, corresponent a l'exercici (model 190), que podrà ser requerit a l'efecte de control posterior.

3. D'acord amb l'article 31.2 de la Llei 38/2003, general de subvencions, es considerarà gasto realitzat el que ha sigut efectivament pagat amb anterioritat a la finalització del termini de justificació, excepte el pagament de les cotitzacions a la Seguretat Social i IRPF que haja de presentar una vegada vençut este termini, que s'acreditarà en el termini d'un mes comptador des de la data de la seua presentació davant l'administració competent.

*Denou. Reintegrament de les ajudes concedides*

1. Donaran lloc a la pèrdua total o parcial del dret al cobrament, o a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde el seu reintegrament, els casos previstos en l'article 37 de la Llei 38/2003, de 17 de novembre, general de subvencions.

2. Serà procedent la pèrdua total del dret al cobrament, o el reintegrament total de la subvenció, en els següents casos:

a) Extinció de la relació laboral de la persona treballadora abans de la finalització del contracte, llevat que concórreguen els supòsits indicats en el punt 1 del resolc octau.

b) Contractacions inicials que no s'hagueren iniciat durant l'any natural de la concessió, excepte els supòsits de substitució arreplegats en el resolc octau, o respecte de les quals s'haguera incomplit el procediment de selecció.

3. Serà procedent la pèrdua parcial del dret al cobrament, o el reintegrament parcial de la subvenció, en els següents casos:

a) Quan l'extinció de la relació laboral responga als supòsits indicats en el punt 1 del resolc octau i l'entitat no substituïsca la persona contractada inicialment.

b) Cessament en el període de prova de la persona contractada a instàncies de l'entitat ocupadora.

c) Justificació extemporània de la subvenció. Per a determinar l'import del reintegrament s'aplicarà el principi de proporcionalitat en funció del nombre de dies de retard. L'import del reintegrament per cada dia natural de retard es calcularà dividint l'import total justificat (amb el límit de l'import concedit) pel nombre de dies de duració de les contractacions justificades.

4. De conformitat amb la Llei 1/2022, de 13 d'abril, de transparència i bon govern de la Comunitat Valenciana, l'incompliment de les obligacions de publicitat podrà comportar el reintegrament total o parcial de la subvenció concedida, amb caràcter previ del procediment sancionador que se sotmetrà al que es disposa en el títol V de la Llei 1/2022.

5. El que es disposa en els apartats anteriors serà aplicable sense perjuí de la possible qualificació dels fets com a infracció administrativa i incoació del procediment sancionador, d'acord amb els articles 52 i següents de la Llei 38/2003, de 17 de novembre, general de subvencions, i els articles 173 i següents de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.

*Vint. Resolucions de pagament i incidències*

La competència per a efectuar el reconeixement de les obligacions i les propostes de pagament de la subvenció concedida, així com per a resoldre les incidències de qualsevol naturalesa que es produïsquen després de la concessió de les ajudes correspon per delegació a la Direcció Territorial de Labora Servici Valencià d'Ocupació i Formació.

*Vint-i-un. Informació relativa al tractament de dades personals*

1. El tractament de dades personals que es realitze en execució d'esta convocatòria s'ajustarà al que es disposa en el règim jurídic europeu i estatal en matèria de protecció de dades de caràcter personal.

2. De conformitat amb el que es disposa en l'article 13 del Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades i pel qual es deroga la Directiva 95/46/CE, així com en l'article 11 de la Llei orgànica 3/2018, de 5 de desembre, de protecció de dades personals i garantia dels drets digitals informació relativa al tractament de dades de caràcter personal, la informació bàsica en matèria de protecció de dades objecte d'este acte administratiu és la següent:

a) Té la condició de responsable del tractament Labora Servici Valencià d'Ocupació i Formació.

b) La finalitat per al tractament de dades personals és la gestió de subvencions per a foment de l'ocupació.

c) La persona interessada té dret a sol·licitar l'accés, rectificació i supressió de les seues dades de caràcter personal, així com sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en l’enllaç següent: <http://sede.gva.es/va/proc19970>

3. La resta d'informació corresponent al tractament de dades personals (base jurídica del tractament, el termini de conservació de les dades, el dret a presentar una reclamació davant la Delegació de Protecció de Dades de la Generalitat o davant l'autoritat de control, les possibles cessions de dades, les comunicacions internacionals, així com les dades de contacte de la Delegació) es troba disponible en el Registre d'Activitats de Tractament de Labora Servici Valencià d'Ocupació i Formació, disponible en la pàgina web de l'organisme (labora.gva.es/va/proteccio-de-dades).

Contra esta resolució, que esgota la via administrativa, podrà interposar-se un recurs contenciós administratiu en el termini de dos mesos, comptador des de l'endemà de la seua publicació, davant el corresponent jutjat contenciós administratiu competent, d'acord amb el que s'establix en els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o potestativament un recurs de reposició davant este mateix òrgan en el termini d'un mes, computat en els mateixos termes, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjuí que els interessats puguen presentar qualsevol altre recurs que consideren pertinent.

  

València, 13 de setembre de 2024

Antonio Galvañ Diez

Director general de Labora Servei Valencià d'Ocupació i Formació

Esta disposició conté annexos. Consulteu-ne la versió en PDF.